CELEX: 32021D1356
Language: lt
Date: 1625011200000
Title: Komisijos sprendimas (ES) 2021/1356 2021 m. birželio 30 d. kuriuo Švedijai leidžiama pratęsti tam tikrus Europos Parlamento ir Tarybos reglamento (ES) 2021/267 2 straipsnyje nurodytus laikotarpius (pranešta dokumentu Nr. C(2021) 4608) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/1
               
            
         KOMISIJOS SPRENDIMAS (ES) 2021/1356
         2021 m. birželio 30 d.
         kuriuo Švedijai leidžiama pratęsti tam tikrus Europos Parlamento ir Tarybos reglamento (ES) 2021/267 2 straipsnyje nurodytus laikotarpius
         
            
               (pranešta dokumentu Nr. C(2021) 4608)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo ir 2 straipsnio 8 dalį,
         kadangi:
         
                     (1)
                  
                  
                     Reglamento (ES) 2021/267 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d. To reglamento 2 straipsnio 3 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2021/267 2 straipsnio 5 dalimi pratęsiamas Europos Parlamento ir Tarybos direktyvos 2003/59/EB (2) II priede nurodytų vairuotojų kvalifikacinių kortelių, kurios kitu atveju būtų baigusios galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (3)
                  
                  
                     2021 m. gegužės 6 d. raštu Švedija pateikė pagrįstą prašymą leisti pratęsti tam tikrus Reglamento (ES) 2021/267 2 straipsnio 1, 3 ir 5 dalyse nurodytus laikotarpius. 2021 m. gegužės 20 d. raštu Švedija pateikė papildomos informacijos prašymui pagrįsti;
                  
               
                     (4)
                  
                  
                     2021 m. gegužės 27 d. raštu Švedija sumažino savo pagrįsto prašymo apimtį;
                  
               
                     (5)
                  
                  
                     savo pagrįstu prašymu Švedija siekia, pirma, gauti leidimą Reglamento (ES) 2021/267 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais tos nuostatos ir 2 straipsnio 3 dalies taikymo tikslais; antra, gauti leidimą to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais; ir galiausiai gauti leidimą Reglamento (ES) 2021/267 2 straipsnio 1, 3 ir 5 dalyse nurodytus 10 mėnesių laikotarpius pratęsti šešiais mėnesiais, nors tai taikoma tik kvalifikacijos kėlimo kursų išklausymui ir jų išklausymo pažymėjimui, suderinto Sąjungos kodo „95“ įrašymui ir vairuotojo kvalifikacinių kortelių, kurios būtų baigusios galioti arba baigtų galioti nuo 2020 m. rugsėjo 1 d. iki 2021 m. birželio 30 d., atnaujinimui;
                  
               
                     (6)
                  
                  
                     remiantis Švedijos pateikta informacija, dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti, išklausyti kvalifikacijos kėlimo kursus ir gauti jų išklausymo pažymėjimus, įrašyti suderintą Sąjungos kodą „95“ ir atnaujinti vairuotojų kvalifikacines korteles Švedijoje greičiausiai vis dar bus sudėtinga po 2021 m. birželio 30 d.;
                  
               
                     (7)
                  
                  
                     be šių priemonių, kuriomis, Švedijos teigimu, vairuotojų mokymo galimybės būtų labai apribotos iki metų pabaigos, Švedija apribojo asmenų, kurie vienu metu gali dalyvauti vienoje kvalifikacijos kėlimo sesijoje, skaičių iki ne daugiau kaip aštuonių asmenų. Šios valstybės narės teigimu, dėl šios priemonės taikymo turėtų pritrūkti pajėgumų mokyti vairuotojus ir dėl to nebūtų galima atnaujinti visų profesinės kompetencijos pažymėjimų (toliau – PKP), kurių galiojimas baigtųsi nuo 2020 m. rugsėjo 1 d. iki 2021 m. birželio 30 d.;
                  
               
                     (8)
                  
                  
                     remiantis Švedijos pateikta informacija, nuo 2021 m. kovo 1 d. iki gruodžio 31 d. turės būti atnaujinta beveik pusė toje valstybėje narėje galiojančių PKP, t. y. 85 000 PKP iš 190 000. Tačiau Švedijos valdžios institucijos preliminariai apskaičiavo, kad dėl priemonių, kurių imtasi COVID-19 plitimui suvaldyti, jų mokymo pajėgumai bus apriboti iki maždaug 4 000–6 000 asmenų per mėnesį;
                  
               
                     (9)
                  
                  
                     Švedijos teigimu, net jei kvalifikacijos kėlimo kursai būtų rengiami dideliu dažnumu ir visu pajėgumu, tūkstančiai vairuotojų kas mėnesį vis tiek negalėtų išklausyti reikalaujamų kvalifikacijos kėlimo kursų. Be to, tikėtina, kad šiems skaičiams įtakos turės didelis laikinojo nedarbingumo atostogų išėjusių instruktorių ir vairuotojų skaičius, nes jiems Švedija neleidžia dalyvauti kvalifikacijos kėlimo kursuose, jei jiems pasireiškia bet koks COVID-19 simptomas;
                  
               
                     (10)
                  
                  
                     remiantis Švedijos pateikta informacija, dėl ribotų pajėgumų 2021 m. kovo mėn. negalėjo būti išduota bent 1 000 PKP, o 2021 m. balandžio mėn. nebuvo galima išduoti bent 5 000 PKP. Numatoma, kad šie skaičiai ateinančiais mėnesiais dar labiau didės, nes PKP, kuriuos reikia atnaujinti, skaičius sparčiai auga. Remiantis Švedijos valdžios institucijų skaičiavimais, numatoma, kad 2021 m. liepos mėn. baigs galioti 9 500 PKP – tai įvertis, kuriuo neatsižvelgiama į PKP, kurių galiojimas jau buvo pratęstas taikant Reglamentą (ES) 2020/698 arba Reglamentą (ES) 2021/267. Todėl Švedija nesitiki, kad turės mokymo pajėgumų visiems baigiantiems galioti PKP atnaujinti;
                  
               
                     (11)
                  
                  
                     padėtis ypač problemiška dėl vairuotojų, turinčių galiojančias prekių vežimo PKP ir turinčių C1, C1+E, C arba C+E kategorijų pažymėjimus, kvalifikacijos kėlimo kursų. Remiantis Švedijos pateikta informacija, daugelis šių vairuotojų PKP gavo kaip įgytą teisę pagal Direktyvos 2003/59/EB 4 straipsnį. Pagal Direktyvos 2003/59/EB 8 straipsnio 2 dalį Švedija nusprendė, kad pagal direktyvą atitinkami vairuotojai po septynerių metų turės išklausyti pirmąjį kursą ar kvalifikacijos kėlimo kursus. Todėl daugelio PKP, gautų kaip įgyta teisė, galiojimo laikas baigėsi ir 2016 m. rugsėjo mėn. jie buvo atnaujinti penkerių metų laikotarpiui. Todėl tų PKP galiojimas baigsis 2021 m. rugsėjo mėn.;
                  
               
                     (12)
                  
                  
                     remiantis Švedijos pateikta informacija, šioje valstybėje narėje vis dar įsibėgėjusi trečioji COVID-19 pandemijos banga. Be to, vakcinacija daugelyje Švedijos vietų vyksta lėčiau, nei tikėtasi. 2021 m. gegužės 19 d. 40,7 proc. gyventojų buvo gavę pirmąją dozę, o antrąją dozę – tik 12,6 proc. gyventojų. Todėl neaišku, kada padėtis pagerės, kada bus atšauktos arba sušvelnintos priemonės, kurių imtasi siekiant užkirsti kelią COVID-19 plitimui, ir kada vėl galės būti atkurti įprasti mokymo pajėgumai;
                  
               
                     (13)
                  
                  
                     remiantis dabartiniu Švedijos visuomenės sveikatos agentūros parengtu planu, stabilizavus COVID-19 plitimą turėtų būti sušvelnintas aštuonių asmenų susibūrimo uždarose patalpose apribojimas, kad šį skaičių būtų galima padidinti iki 50 asmenų. Tačiau vis dar nenumatyta data, kada apribojimai galėtų būti sušvelninti, nes tai priklausys nuo pandemijos Švedijoje raidos. Be to, toks apribojimų sušvelninimas vis tiek neleistų atkurti mokymo pajėgumų, nes keliose mokymo įstaigose paprastai priimama apie 300 asmenų;
                  
               
                     (14)
                  
                  
                     Švedijos manymu, jai trūksta vairuotojų, turinčių PKP. Švedijos duomenimis, 49 proc. Švedijos transporto įmonių neseniai atliktos apklausos metu atskleidė, kad joms sunku rasti vairuotojų. Kadangi dėl Švedijoje taikomų apribojimų sunku išmokyti naujus vairuotojus, Švedijai kyla pavojus susidurti su dideliu vairuotojų trūkumu, jei nebus galima pratęsti jų PKP;
                  
               
                     (15)
                  
                  
                     remiantis Švedijos pateikta informacija, būtina pratęsti Reglamento (ES) 2021/267 2 straipsnio 1, 3 ir 5 dalyse nurodytus 10 mėnesių laikotarpius, siekiant užtikrinti, kad Švedija turėtų pajėgumų surengti visus būtinus kvalifikacijos kėlimo kursus. Tačiau Švedija mano, kad nebūtina pratęsti tuose straipsniuose nurodytų 10 mėnesių laikotarpių tiek, kiek jie taikomi kvalifikacijos kėlimo kursams ir jų išklausymo pažymėjimams, suderinto Sąjungos kodo „95“ įrašymui ir vairuotojų kvalifikacinių kortelių, kurios kitu atveju baigtų galioti naujuoju pratęstu laikotarpiu nuo 2021 m. liepos 1 d. iki 2021 m. gruodžio 31 d., atnaujinimui;
                  
               
                     (16)
                  
                  
                     Švedijos teigimu, priežastis, dėl kurios laikotarpius prašoma pratęsti ilgiausiu leidžiamu šešių mėnesių laikotarpiu, yra susijusi su tuo, kad susikaupė labai daug dar nesurengtų kvalifikacijos kėlimo kursų, kaip aprašyta pirmiau. PKP, kuriuos dar reikia atnaujinti, skaičius yra daug didesnis nei įprasta, o Švedija nenumato, kad iki metų pabaigos bus grįžta prie įprastų skaičių. Be to, šios valstybės narės teigimu, rudens laikotarpiu numatoma didelė kvalifikacijos kėlimo kursų paklausa;
                  
               
                     (17)
                  
                  
                     Švedijos teigimu, aptariamus kvalifikacijos kėlimo kursus sudaro 35 valandos, o didžioji dauguma Švedijoje PKP turinčių vairuotojų šiuo kursus padalina į penkias skirtingas dalis. Tai reiškia, kad didžioji dauguma vairuotojų, kurių PKP reikia atnaujinti iki metų pabaigos, jau yra išklausę 28 mokymų valandas ir jiems liko išklausyti tik 7 valandas. Be to, Švedijos teigimu, tai daugiausia patyrę vairuotojai, kurie jau yra išklausę didžiąją dalį reglamentuojamų kvalifikacijos kėlimo kursų. Todėl prašomas pratęsimas neturėtų kelti neproporcingos rizikos transporto saugai ir saugumui;
                  
               
                     (18)
                  
                  
                     todėl Švedijai turėtų būti suteiktas leidimas Reglamento (ES) 2021/267 2 straipsnio 1 dalyje (tos nuostatos ir 2 straipsnio 3 dalies taikymo tikslais) ir 2 straipsnio 5 dalyje nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais;
                  
               
                     (19)
                  
                  
                     Švedijai taip pat turėtų būti suteiktas leidimas Reglamento (ES) 2021/267 2 straipsnio 1 dalyje, 2 straipsnio 3 dalyje ir 2 straipsnio 5 dalyje nurodytus 10 mėnesių laikotarpius tiek, kiek jie taikomi kvalifikacijos kėlimo kursų išklausymui ir jų išklausymo pažymėjimui, suderinto Sąjungos kodo „95“ įrašymui ir vairuotojo kvalifikacinių kortelių, kurios būtų baigusios galioti arba baigtų galioti nuo 2020 m. rugsėjo 1 d. iki 2021 m. birželio 30 d., atnaujinimui, pratęsti šešiais mėnesiais;
                  
               
                     (20)
                  
                  
                     Švedija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Švedijai leidžiama pratęsti Reglamento (ES) 2021/267 2 straipsnio 1, 3 ir 5 dalyse nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2021/267 2 straipsnio 1 ir 3 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais;
                     
                  
                        b)
                     
                     
                        to reglamento 2 straipsnio 5 dalyje nurodytą laikotarpį nuo 2020 m. rugsėjo 1 d. iki 2021 m. birželio 30 d. pratęsti šešiais mėnesiais ir
                     
                  
                        c)
                     
                     
                        to reglamento 2 straipsnio 1, 3 ir 5 dalyse nurodytus 10 mėnesių laikotarpius pratęsti šešiais mėnesiais tiek, kiek tai taikoma tik kvalifikacijos kėlimo kursų išklausymui ir jų išklausymo pažymėjimui, suderinto Sąjungos kodo „95“ įrašymui ir vairuotojo kvalifikacinių kortelių, kurios būtų baigusios galioti arba baigtų galioti nuo 2020 m. rugsėjo 1 d. iki 2021 m. birželio 30 d., atnaujinimui.
                     
                  
         
            2 straipsnis
            Šis sprendimas skirtas Švedijos Karalystei.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).